CELEX: 32016D2359
Language: da
Date: 2016-12-20 00:00:00
Title: Kommissionens gennemførelsesafgørelse (EU) 2016/2359 af 20. december 2016 om fastsættelse af, at den midlertidige suspension af den præferencetold, som er fastsat under stabiliseringsmekanismen for bananer i aftalen om oprettelse af en associering mellem Den Europæiske Union og dens medlemsstater på den ene side og Mellemamerika på den anden side, ikke er hensigtsmæssig for importen af bananer med oprindelse i Nicaragua for 2016

21.12.2016   
            
            
               DA
            
            
               Den Europæiske Unions Tidende
            
            
               L 348/81
            
         KOMMISSIONENS GENNEMFØRELSESAFGØRELSE (EU) 2016/2359
   af 20. december 2016
   om fastsættelse af, at den midlertidige suspension af den præferencetold, som er fastsat under stabiliseringsmekanismen for bananer i aftalen om oprettelse af en associering mellem Den Europæiske Union og dens medlemsstater på den ene side og Mellemamerika på den anden side, ikke er hensigtsmæssig for importen af bananer med oprindelse i Nicaragua for 2016
   EUROPA-KOMMISSIONEN HAR —
   under henvisning til traktaten om Den Europæiske Union og traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 20/2013 af 15. januar 2013 om gennemførelse af den bilaterale beskyttelsesklausul og stabiliseringsmekanismen for bananer i aftalen om oprettelse af en associering mellem Den Europæiske Union og dens medlemsstater på den ene side og Mellemamerika på den anden side (1), særlig artikel 15, og
   ud fra følgende betragtninger:
   
               (1)
            
            
               Der indførtes en stabiliseringsmekanisme for bananer ved aftalen om oprettelse af en associering mellem Den Europæiske Union og dens medlemsstater på den ene side og Mellemamerika på den anden side, som trådte midlertidigt i kraft i de mellemamerikanske lande i 2013 og i Nicaragua den 1. august 2013.
            
         
               (2)
            
            
               Ifølge denne mekanisme og i henhold til artikel 15, stk. 2, i forordning (EU) nr. 20/2013 skal Kommissionen, når den udløsende importmængde af friske bananer (position 0803 90 10 i Den Europæiske Unions kombinerede nomenklatur af 1. januar 2012) fra et af de pågældende lande er overskredet, vedtage en gennemførelsesretsakt, hvorved den enten midlertidigt kan suspendere den præferencetold, der finder anvendelse på importen af friske bananer fra det pågældende land, eller fastsætte, at en sådan suspension ikke er hensigtsmæssig.
            
         
               (3)
            
            
               Kommissionen skal træffe afgørelse i henhold til artikel 8 i Europa-Parlamentets og Rådets forordning (EU) nr. 182/2011 (2) sammenholdt med samme forordnings artikel 4.
            
         
               (4)
            
            
               Importen til Den Europæiske Union af friske bananer med oprindelse i Nicaragua overskred den tærskel på 13 000 ton, der blev fastsat i ovennævnte aftale, den 31. oktober 2016.
            
         
               (5)
            
            
               I henhold til artikel 15, stk. 3, i forordning (EU) nr. 20/2013 har Kommissionen derfor taget hensyn til den virkning, som den pågældende import har på situationen på EU-markedet for bananer, for at afgøre, om præferencetolden bør suspenderes. Til dette formål har Kommissionen undersøgt den pågældende imports betydning for prisniveauet i Unionen, udviklingen i importen fra andre kilder samt den generelle stabilitet på EU-markedet for friske bananer.
            
         
               (6)
            
            
               Importen af friske bananer fra Nicaragua udgjorde 0,6 % af den samlede import til Den Europæiske Union af friske bananer, som var omfattet af stabiliseringsmekanismen for bananer, da den overskred tærsklen for 2016. I perioden januar–august 2016 tegner Nicaragua sig desuden for 0,36 % af den samlede import af friske bananer til Den Europæiske Union. Ud fra en fremskrivning af importen til slutningen af 2016 og under hensyntagen til den hidtidige udvikling i den månedlige import i 2016 er det usandsynligt, at importen af bananer fra Nicaragua kommer til at overstige 1 % af den samlede import for hele 2016. Andelen af det årlige importniveau fra Nicaragua vil være i overensstemmelse med andelen i 2015.
            
         
               (7)
            
            
               Importprisen fra Nicaragua var i gennemsnit på 530 EUR pr. ton i de første 8 måneder af 2016, hvilket er 17 % lavere end de gennemsnitlige priser på den samlede import af friske bananer til EU.
            
         
               (8)
            
            
               Importen af friske bananer fra andre traditionelt store eksportlande, som EU også har frihandelsaftaler med, navnlig Colombia, Costa Rica og Panama, har indtil oktober 2016 holdt sig et godt stykke under de tærskler, der var fastsat for dem i sammenlignelige stabiliseringsmekanismer, og har fulgt samme tendenser og enhedsværdier i de seneste fire år. For eksempel var importniveauet fra Colombia og Costa Rica henholdsvis 720 000 ton og 407 000 ton under deres fastsatte tærskelværdier i oktober 2016, hvilket er væsentligt højere end det samlede udløsningsniveau for Nicaragua for et helt år (13 000 ton).
            
         
               (9)
            
            
               Der blev ikke registreret markante udsving i den gennemsnitlige engrospris på bananer på EU-markedet i slutningen af oktober 2016 (984 EUR pr. ton) i forhold til de foregående måneders gennemsnitlige engrospriser på gule bananer.
            
         
               (10)
            
            
               Der er således hverken tegn på, at EU-markedets stabilitet er blevet rokket af importen af friske bananer fra Nicaragua i mængder, der ligger ud over den definerede årlige udløsende importmængde, eller at dette har haft nogen betydelig indvirkning på EU-producenternes situation.
            
         
               (11)
            
            
               Endelig er der ingen tegn på fare for alvorlig forværring eller på alvorlig forværring for producenterne i regionerne i EU's yderste periferi i oktober 2016.
            
         
               (12)
            
            
               På grundlag af ovenstående undersøgelse har Kommissionen konkluderet, at suspensionen af præferencetold på importen af bananer med oprindelse i Nicaragua ikke er hensigtsmæssig —
            
         VEDTAGET DENNE AFGØRELSE:
   Artikel 1
   Den midlertidige suspension af præferencetold på importen af friske bananer henhørende under position 0803 90 10 i Den Europæiske Unions kombinerede nomenklatur med oprindelse i Nicaragua er ikke hensigtsmæssig for 2016.
   Artikel 2
   Denne afgørelse træder i kraft på dagen for offentliggørelsen i Den Europæiske Unions Tidende.
   
      Udfærdiget i Bruxelles, den 20. december 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 17 af 19.1.2013, s. 13.
   
      (2)  Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).